การรถไฟฯ เร่งดำเนินโครงการก่อสร้างรถไฟความเร็วสูง ช่วงกทม. - นครราชสีมา ให้เสร็จตามแผนเปิดให้บริการภายในปี 2570
นายนิรุฒ มณีพันธ์ ผู้ว่าการรถไฟแห่งประเทศไทย (ร.ฟ.ท.) เปิดเผยความก้าวหน้าโครงการก่อสร้างรถไฟความเร็วสูงช่วงกรุงเทพฯ-นครราชสีมา  ระยะทางรวม 250.77 กิโลเมตร จุดเริ่มต้นจากสถานีกลางกรุงเทพอภิวัฒน์ ถึงสถานีปลายทางนครราชสีมา ว่า กระทรวงคมนาคม ได้เร่งรัดให้ การรถไฟแห่งประเทศไทย ติดตามการก่อสร้าง รวมถึงแก้ปัญหาต่างๆ เพื่อให้สามารถเปิดให้บริการได้ตามแผนงานที่วางไว้ภายในปี 2570 โดยข้อมูล ณ เดือนกุมภาพันธ์ 2566 งานโยธา 14 สัญญา ที่เริ่มก่อสร้างไปตั้งแต่เมื่อปี 2560 จนถึงปัจจุบัน ดำเนินการก่อสร้างเสร็จสิ้นแล้ว 1 สัญญา สัญญา คือ ช่วงกลางดง-ปางอโศก ระยะทาง 3.5 กม.อยู่ระหว่างการก่อสร้าง 10 สัญญา และยังไม่ลงนาม 3 สัญญา ได้แก่  1.ช่วงแก่งคอย-กลางดง และปางอโศก-บันไดม้า ระยะทาง 30.21 กม. 2.ช่วงบางซื่อ-ดอนเมือง ระยะทาง 15.21 กม. และ 3.ช่วงบ้านโพ-พระแก้ว ระยะทาง 13.30 กม. นอกจากการรถไฟฯ ยังได้เร่งรัดการดำเนินงานเวนคืนที่ดินและอสังหาริมทรัพย์ ซึ่งมีสัญญาที่ได้รับผลกระทบจำนวน 11 สัญญา จากทั้งหมด 14 สัญญา ล่าสุดราชกิจจานุเบกษา ได้ประกาศพระราชกฤษฎีกากำหนดเขตที่ดินที่จะเวนคืน เพื่อดำเนินการก่อสร้างโครงการฯ ช่วงกรุงเทพฯ-นครราชสีมา โดยมีผลบังคับตั้งแต่วันที่ 23 สิงหาคม 2565 เป็นต้นไป มีกำหนดระยะเวลา 4 ปี โดยขณะนี้ได้ให้เจ้าหน้าที่เริ่มต้นเข้าสำรวจที่ดินและอสังหาริมทรัพย์ ที่อยู่ภายในแนวเขตที่ดินที่จะเวนคืนรวมถึงพื้นที่ส่วนราชการ ส่วนการพิจารณาย้ายสถานีรถไฟพระนครศรีอยุธยา คาดว่าจะศึกษาแล้วเสร็จภายในวันที่ 24 เมษายน 2566 อย่างไรก็ตาม ยืนยันว่า การรถไฟฯ มีความมุ่งมั่นดำเนินงาน และเร่งพัฒนาโครงการก่อสร้างรถไฟความเร็วสูง ช่วงกรุงเทพฯ-นครราชสีมา ให้แล้วเสร็จและเปิดให้บริการทันตามกำหนดปี 2570 หากก่อสร้างแล้วเสร็จจะใช้เวลาเดินทางจากสถานีต้นทาง สถานีกลางกรุงเทพอภิวัฒน์ ถึงสถานีปลายทาง นครราชสีมา เพียง 90 นาที